...Գուցե պատճառն այն է, որ այս քաղաքում չափից ավելի շատ հայկական շո՞ւնչ կա, թե՞ այն, որ այս ծովափնյա քաղաքում է ապրել ու ստեղծագործել հայազգի աշխարհահռչակ ծովանկարիչ ու ազգին նվիրյալ Հովհաննես Այվազովսկին, կամ ինչպես ինքն է իր կտավների տակ հաճախ հայերեն ստորագրել` Հովհաննես Այվազյանը: Թեոդոսիայում գտնվելու հենց առաջին իսկ պահից որոշում եմ լինել Հովհաննես Այվազովսկու տուն թանգարանում, որն այժմ անհասկանալիորեն «Ծովանկարչի անվան պատկերասրահ» է կոչվում, բայց... նախ ցանկանում եմ լինել այն տանն ու այն փողոցում, որտեղ ծնվել և ապա անցել են մեծ հայորդու վաղ մանկության ու պատանեկության ոչ այնքան անհոգ ու խաղաղ տարիները, որտեղ վազվզել, իսկ հաճախ էլ ցանկապատերին և ուրիշի տան պատերին իր երազների առագաստն է ածուխով խզբզացրել ու փորձել տարբեր նկարներ պատկերել մանուկ Հովհաննեսը: